ཟས་གོས་གནས་མལ་གསུམ་ནི་མེད་དུ་མི་རུང་བའི་འགྲོ་བ་མིའི་འཚོ་སྡོད་ཀྱི་གཞི་རྩའི་གྲུབ་ཆ་གལ་ཆེན་དག་ཡིན་པ་བཞིན།གློག་ཀླད་དྲ་རྒྱ་ཡང་བརྡ་འཕྲིན་གྱི་དུས་རབས་ཁྲོད་དུ་འཚོ་བ་སྐྱེལ་བཞིན་པའི་དེང་གི་དུས་ཀྱི་འགྲོ་བ་མིའི་རིགས་ཀྱི་འཚོ་བའི་དགོས་མཁོ་གལ་ཆེ་ཤོས་དེ་ཆགས་ཡོད།དེ་ཡང་འཛམ་གླིང་ནང་མི་འབོར་མང་ཤོས་ཀྱི་རྒྱལ་ཁབ་རྒྱ་ནག་ལྟ་བུ་ལ་མཚོན་ན་དྲ་རྒྱ་བེད་སྤྱོད་གཏོང་མཁན་གྱི་མི་གྲངས་བྱེ་བ་ལྔ་བཅུ་ལྷག་དང་ཁྱད་ཆོས་སྣ་ཚོགས་འཛོམས་པའི་ལག་ཐོགས་ཁ་པར་བཀོལ་སྤྱོད་གཏོང་མཁན་བྱེ་བ་བཅུ་དགུ་ཙམ་ཡོད་རུང་།དྲ་ཐོག་གི་བདེ་འཇགས་འགྲུལ་བཞུད་ཀྱི་སྐོར་ལ་ཤེས་བྱ་ཡོད་མཁན་ཧ་ཅང་ཉུང་ཉུང་ཡིན།མི་མང་པོས་ཉིན་རེ་རེར་དུས་ཚོད་མང་པོ་ཞིག་དྲ་རྒྱའི་ཐོག་ཏུ་གཏོང་གི་ཡོད་རུང་།དྲ་ཐོག་གི་མཉེན་འབུའི་སྐོར་ལ་དམིགས་བསལ་གྱི་སློབ་སྦྱོང་དང་གོ་རྟོགས་ཞན་དྲགས་པའི་དབང་གིས།དྲ་རྒྱ་བེད་སྤྱོད་གཏོང་མཁན་གྱི་མི་བུ་སྒེར་དང་ཚོགས་སྡེ་གང་མང་ཞིག་ལ་མཉེན་འབུའི་གནོད་སྐྱོན་གཙོས་དྲ་ཐོག་གི་འཇབ་རྒོལ་རབ་དང་རིམ་པ་གང་མང་ཞིག་ཐེབས་དང་ཐེབས་མུས་ཡིན་པ་ནི་མིག་མཐོང་ལག་ཟིན་གྱི་དོན་གནད་བསྙོན་མེད་ཅིག་ཡིན།